khistorydata/jeongjo-sjw-relations huggingface dataset:
정조 12년 · 목
敎壯勇營曰宿衛重地秘密營門事係錢穀甲兵無大無小不稟不啓如有徑先宣泄之事當以軍律施行雖於文簿間微細之事毋論已頒布未頒布不稟而宣通則亦依右律施行以此意申飭監官堂上堂下將官各廳各哨色俾無犯科之弊
정조 12년 · 강
詣摛文院齋宿行抄啓文臣親試及日次儒生殿講親試試官李性源金鍾秀李秉模金載瓉徐鼎修李翼晉殿講試官金熤徐有防金憙曺允大權欕李敬五徐配修
정조 12년 · 목
具翼善冠袞龍袍乘輿出協陽門詣本院陞座親試試官殿講試官率應試文臣應講儒生分東西入庭行禮訖以孟子爲策題試抄啓文臣命抄啓文臣中陞資人對讀官加啓下仍命開講予曰兩次殿講今方合設齋學儒生則以二書落點而掌色則以一經應講一日之內疊講一書似涉如何矣試官金熤曰掌色則旣從自願故前後皆以一書應講今亦以一書再講恐無不可矣敎以然則再次抽栍爲之先行去六月朔日次講幼學兪漢㝢詩傳通居首次行去八月朔日次講幼學兪漢㝢詩傳純通居首敎曰去六月朔日次儒生殿講通幼學兪漢㝢李肇源尹魯東旣渄純通則無論殿試會試直赴一款無可論幷給二分略進士鄭履綏幼學朴宗明李後秀粗幼學康就昇黃承行文日升金敬淳洪秀晚沈能迪幷依大典通編令政院捧傳旨又敎曰去八月朔日次儒生殿講純通幼學兪漢㝢有特敎賜第旣載法典直赴殿試通幼學鄭履綏給二分略幼學李基承李來鉉粗幼學林祥采金宗岳金鍾翼依通編捧傳旨又行親試科次前校理李書九三上居首○左議政李性源啓言備郞以領相意來言曰訓局中旬賞格木許劃前例乙酉七十同甲子壬寅各八十同今番則架山山城別備木二十同射軍木三十同休番木三十同合八十同許劃爲宜云請依此數劃給從之敎曰有裕則當用於後次架山木十同加劃○守禦使金鍾秀啓言本營軍兵依三軍門中旬例一體擧行事命下矣物力凋殘試射放賞格每患艱乏通一營將士賞格尤無出處遼軍木三十同請得然後可以添補成樣請下詢廟堂後處分從之○兵曹判書李文源啓言內禁衛春秋試射時額外禁軍一體許試則今番本營中旬時似當一體應射而係是初行何以爲之乎敎以此後依此定式施行又啓言龍虎營策應一軍色專當擧行而物力凋殘中旬賞格木請以二軍色遣儲姑先取用從之○備堂徐有隣啓言灣尹以二品職兼運餉使辭朝後當以路文作行而兵曹堂上以備局所定路文册子中灣尹運餉使等職名遺漏終不出給灣尹以此送言于臣等故問於領相則領相以爲自前應行之事兵堂堅執防塞誠過當而册子中遺漏不可不釐正有司堂上中一人若値登筵以此陳達釐正册子卽令出給爲宜云灣尹路文若釐正則萊伯似當一體施行矣從之
정조 12년 · 강
以柳戇爲副總管前望也
정조 12년 · 강
命訓局中旬毋過四五年著爲式
정조 12년 · 목
敎曰中旬之法最爲成就慰悅之方大有勝於觀武才別取才各營之中訓局收效爲尤勝然近年中旬設行遠則近十年近不過六七年如是而何責成就何能慰悅乎今以近古各年所抄觀之猶不若近來之間闊自今年爲式訓局中旬無過四五年無端過此限自廟堂該將臣草記請推事定式若此則爲訓將者別講預究期有遵行之實效然後可無失信於三軍須令著念仍以此傳敎載之政院軍士房故事○敎曰今番陵幸隨駕近伏軍士扈輦隊交龍旗奉持內吹牽馬陪等不入於中旬獨漏宜有向隅之歎各以鳥銃一巡試取於洗馬坪試官兵曹總府堂郞各一員進去一中以上書啓
정조 12년 · 강
以金履禧爲東萊府使備薦也
정조 12년 · 목
備局以東萊府使兪恒柱親年七十呈狀乞遞啓請改差允之
정조 12년 · 강
特補修撰趙雲紀鏡城判官校理沈能翼明川府使
정조 12년 · 목
敎曰屢次申飭學製無意設行此何道理更令申飭徒損國體修撰趙雲紀鏡城判官除授鎭日違牌分義掃地乍出旋入尤無意義內職雖避外職亦敢辭巽此時此道宜送經幄之臣何拘品格校理沈能翼明川府使除授竝令當日辭朝給馬催促赴任赴任日子使之狀聞如或遲滯當卽其地方定配以此嚴飭時任兩守令遞付京職
정조 12년 · 강
詣璿源殿行茶禮
정조 12년 · 목
時至具翼善冠袞龍袍乘輿出摛文院入端暉門降輿詣眞殿行禮時原任大臣閣臣都尉參班訖乘輿出端暉門由仁政門入協陽門還內
정조 12년 · 목
敎曰總管兼帶惠堂人許遞前望單子入之仍敎曰今日行禮孺慕益深在予志感之道豈可不仰體昔日擢拔之聖意乎向年以後爲公法雖不得不處分今幾十年尤豈無闊狹況近日疏通之時又況已經之職乎前望姓名雖不在何拘常格知事崔東岳都總管除授牌招入直○訓局以千總許冥病重啓諸改差允之敎曰夜行眞殿茶禮崔東岳總管復職出於感舊之意東岳之外亦有朝岳景岳已經之職不必持難況軍門乎李性默亦已爲之李仁康何異乎當此疏通之日此等人亦宜有擧滯之擧各軍門以此知悉
정조 12년 · 강
綏吉園祭享時執事加差當否命從多議施行
정조 12년 · 목
禮曹啓言因掌令趙武範上疏綏吉園祭享時執事二人加差事依聖敎進議于大臣則領議政金致仁以爲綏吉園四節日祭享之每行於昭寧園禮畢之後者專由於齋祝之不備其爲未安誠如臺疏所論此後本園節享時加差執事二人俾與昭寧園官分爲齋祝同時行禮恐似便宜云左議政李性源右議政蔡濟恭判府事李在協兪彥鎬俱以爲園享事體甚重時刻之差有先後誠爲未安而先朝定制恐難更張若於節享時令該曹差送假官二人分行齋祝之事似或便宜云領府事鄭存謙領敦寧洪樂性判府事徐命善李福源金熤病不獻議云
정조 12년 · 강
移配北關竄配罪人閔心爀等
정조 12년 · 목
因義禁府北關定配罪人別單敎曰刑曹所管北關罪人旣命移配禁府宜無異同依書下卽爲行會俾無遲滯之弊擧行形止使之狀聞○該府啓言明川府定配罪人曺學臣罰已行矣放送會寧府定配罪人閔心爀令道臣移配南關罪人數小邑慶興府定配罪人沈基泰鏡城府定配罪人李宜耆移配他道事命下矣曺學臣卽爲放送閔心爀移配南關事分付該道道臣沈基泰渭原郡李宜耆熙川郡移配發遣府書吏羅將執捉押送允之敎曰本府吏卒下去貽弊可慮幷令道伯卽爲押付各其配所地方又啓言慶興府遠配罪人李廷楫移配昌城事命下矣請發遣府書吏執捉押送敎以勿遣府吏令該道押去
정조 12년 · 강
命掌樂僉正鄭致綏改差草記勿施
정조 12년 · 목
吏曹以鄭致綏親病添谻呈狀乞遞啓請改差敎以閑司閑任奉老之暇足可供職此草記勿施
정조 12년 · 강
命藥院收用故醫官柳重臨之孫
정조 12년 · 목
內局啓言故醫官柳重臨子孫依下敎訪問則其孫曾模以痘醫爲業云敎以招見其身手如可合內醫加出差下待闕陞實
정조 12년 · 강
行孝昌墓奠酌禮初獻官李性源亞獻官徐有防終獻官金載瓉大祝尹行任
정조 12년 · 강
以李洪載爲承旨新資○前望也
정조 12년 · 강
特命李基敬罪名蕩滌
정조 12년 · 목
義禁府啓言全州李德鑑上言回啓判付議于大臣更爲稟處事命下矣領議政金致仁以爲李基敬與賊禧親熟固也而以此收司之冤誠如聖敎相臣所對之言亦一公證合有商處之道云判府事李在協以爲賊禧之罪上通于天初何可擬議于不合俎豆與否而基敬有此譏斥之言其視湖儒輩倡俑雖曰差間以此私書斷爲疏貳之證遽施伸雪之典恐不可輕議云判府事兪彥鎬以爲德鑑上言中私書往復以臣爲證故詢問之下據實仰對而伸雪一款爲其證而論其事義所不敢不得獻議云左議政李性源以爲基敬所坐卽事關賊禧藉曰歧貳亦云晚矣以私牘而貰公案恐難遽議云右議政蔡濟恭以爲基敬之斥絕趾海父子之語旣載於與故儒臣兪彥鏶書中而判府事兪彥鎬知其事而證其書卽此一事可知其平日處心有不相能者其子之冤泣籲天固無足怪而事係重大不敢質言云領府事鄭存謙判府事徐命善領敦寧洪樂性判府事李福源判府事金熤病未獻議云矣大臣之議如此請上裁敎曰當初所坐坐謫而已蓋因平日同門之舊誼衆所共知元無關於逆節凶圖之株連且其名不出於鞫招其罪不載於册書到今伸雪與否別無可論則本義理本隄防亦有甚相干卽今未昭晣者只不過尙在被謫身死未蒙放秩後發之文跡大臣爲證可謂竝與心事而得暴於身後本府徒流案及該曹歲抄中李基敬罪名蕩滌
정조 12년 · 목
禮曹啓言西部故學生黃格其母徐氏得癘甚危嘗糞調藥沐浴禱天其祖母寢疾三年嘗思鮒魚時天寒鑿池氷釣魚供之乃得瘳及其生母之喪啜粥廬墓朝夕悲號纔過一期而疾作屢年沈綿而終中部故縣監兪彥容其母患背瘡而煎劑滌溷躬執其勞以口吮膿以手祝天夜臥蚤蝎聚處替受其毒腫處竟完母在鄕廬時忽心動疾馳到公州車嶺有虎當徑彥容向虎語曰我爲覲病母去汝豈忍害我乎虎乃再三仰視前導護送及見母則方以腦腫危谻且吮且祝終得勿藥之喜辛卯橫被遠謫露立庭中祝老母平安是年大臣陳其情理特命賜還而疾篤臨終戒家人曰無令母知旣卒眼終不瞑西部故學生曹霽其父疾谻雪夜禱天以身願代漸至難救則斫指出血急灌親口而竟不救凡節竭誠備禮逐日省墓三年不懈故僉知尹澤顯其祖母之疾篤斫指灌血願以身代及其喪也行素過節澌毀成疾而母繼又逝方其病革嘗糞斫指以延三日而三日之後再血其指則肉盡骨見只出黃水因以受傷遂爲終身之疾東部故通德郞李厚奎及其父病嘗糞診症泣血禱天及其喪也絕而復甦家在川邊水溢入庭其母疾恙之餘不耐沾濕厚奎作文祭天露身祈晴其日水退是後雖値大雨川漲不浸其母落傷折股人有傳藥曰服此當有神效因忽不見服其藥卽完母病苦谻呼天願代少得差減是冬竟以壽終廬於墓側毀瘠骨立過小期而終保寧故參奉金鍵事親盡誠病而嘗糞斷指喪而啜粥處苫闋服之後旋卽不起冬鼈山菌俱著孝感之應賢妻佳子竝有濡染之美海州故縣令安永時父病而嘗糞斷指母瘡而吮膿䑛汁至有藥草之生庭人稱孝感之致請竝施以贈職之典又啓言西部故都事南德寬妻李氏其夫猝得微感變出不意斂殯諸節極其情禮過葬後幹其家事一如平日其夜剚刃而伏以至溘然東部故學生李仁秀妻尹氏其夫之死絕粒誓死其舅姑泣而言曰汝今死矣汝夫之三年饋奠誰其尸之且吾八耋旣喪子又喪婦則何以慰心乎仍以粥勸飮尹氏遂以小豆一合許煎取汁爲四五日之命三年內未嘗一粒米近口及其終祥遂絕勺飮自盡故士人沈垍妻柳氏當壬寅禍作其夫坐父死柳氏飮藥自盡南部故士人鄭翊周妻李氏其夫病革隣婦爲之言曰嘗聞人身血肉皆利於病起死回生云李氏沐浴祝天入室引刀割髀肉血淋漓啓衾而灌之因盡割之取其熬而納之口徹夜不止翊周乃甦數日肉盡而病亦良已谷山故士人崔昌屹妻金氏其夫病革齋沐願代及其歿也口絕勺水七日而死海州幼學趙宜林妻金氏以懷孕之婦當失火之時舍其幼兒而先救老姑竟至幷命請竝施以旌閭之典懷德私奴黃德采以年少之兒割股和羹以療母病合施免賤之典南部故通德郞李匡國其父遘癘疾甚割指灌血指血垂盡割股繼血能回幾絕之命其母病劇又䂨脂注血得以回甦西部故嘉善金重鎰自幼純孝其祖父母之喪涕至染裳而漲于地及其外艱毀將不全其侍母病六七年恒少解衣之夜身自浣濯廁牖不許人攝病革也嘗糞以驗吉凶而卒無幸焉則宛轉頓擗若無其身藍浦士人李再輝當其母病嘗糞割指及其喪也啜粥守墓雪朝風夕不廢省拜長淵幼學金養源父母遘癘嘗糞禱天自以早失怙恃不求聞達讀書飭躬士人孫東權子玉道年十三女的從年十歲其父遘癘玉道與的從爭䂨其脂以延五日之命豊川忠義衛姜必載子宗呂年十二其父病甚號泣祝天割指注血遂至回甦信川故士人朴道潤年方九歲其父患瘡親自吮濃竟得回甦白川故士人柳德懋父病䂨指進血母病又復斷脂南部故都事李殷澤妻尹氏其所天之不淑瞑目蒙被不近勺水首尾十三日竟至溘然西部故通德郞張漢翼妻文氏其母病重嘗糞以驗死生母病欲食鶉鳥忽有一鷂攫鶉墜地得以供其母豐川無役車弘益妻金氏其姑痾疽吮濃療毒斷指延命天安士人金光秀妻文氏其母夜爲虎囕則文女赤身搤虎攀母體顚仆於高峯之上與虎相爭者三次得完母屍請幷施以給復之典從之敎以天安士人金光秀妻文氏則何必殺身爲烈毀性爲孝赤身搤尾於高峯上或顚或仆與惡虎摶爭得完姑屍而歸節行之凛然聞來不勝歎賞生旌雖難輕施令地方官元復戶題給外以食物衣資優數輸給如已身故特爲旌其閭擧行形止令道伯狀聞又啓言南部出身黃載顯其父病甚嘗糞血指竟至不救泣血三年奉其老母躬自織席以供菽水北部市人李復鉉事母至誠及其母病斷其左手長指而注血以延五日之命西部故通德郞徐就恒幼逢乃父之歸土稍長持其遺衣而喚爺其母患痢嘗糞而卜安危如常荼飯之無曰不在口信川故孝子金商礪妻金氏其姑病疽夫妻吮血嘗糞割指以延其壽其子鳳見麟見俱有孝行母病斷指居廬篤至之行幷萃一門京居故士人李始集其母病革裂指進血病遂少歇竟以天年終哀毀踰禮墓在於數十里之地徒步往省日以爲常請竝施以食物之典結城故判官張溟翊妻裴氏入于孝子之門其夫之病斷指注血延壽五歲及喪哀毀成疾終至殞命其女年纔十四䂨指救母而夫妻幷旌事體尤重今姑置之其女則宜施食物之典海州將校李鳳燁妻鄭氏養姑至誠極爲嘉尙而曾蒙給復之典不必疊施從之敎以夫以孝旌閭妻以烈旌閭豈有疊施之嫌況孝與烈事件各異此等處不必靳持特令地方官就其閭合以題之曰孝子故判官張溟翊烈女裴氏之門其女食物亦令卽爲題給
정조 12년 · 강
有政吏曹判書鄭昌順參議曺允大進
정조 12년 · 목
以韓用龜爲副校理申大尹爲修撰李得臣爲工曹參判
정조 12년 · 강
兵曹進洗馬坪試射別單
정조 12년 · 목
因蛟龍旗奉持人等入格別單敎曰更思蛟龍旗奉持旣於瑞蔥臺應射此非陵幸試射而何今又以陵幸隨駕應試可謂疊試日前兵判筵奏時未免漫應至有此疊試之擧而進去堂上無一言警咳大是疏漏當該堂上柳誼推考以渠輩愚蠢雖一日百十疊試未入格者意慾猶且不足何足責況旣試之不可無賞典依判下明日該房承旨閤門外頒賞蛟龍旗奉持則至於疊試而標旗奉持如未擧論則此瑞蔥臺不入之類也兩次俱漏豈無向隅之歎令今日進去試官明日判試柳葉箭一巡後一中以上書啓○柳葉箭一巡入格蛟龍旗奉持閑良朴龍雲邊二中貫一中直赴會試金光裕等二人邊三中各弓矢一部張漢貫邊各一中上弦弓一張黃尙渭貫一中不粧弓一張出身洪大得等七人邊一中各箭竹五十箇鳥銃一巡入格扈輦隊良人崔壽景邊二中貫一中木三疋布二疋朴東彬等二人邊三中各木三疋布一疋金守才貫二中木三疋邊大藩等九人內吹良人金德興等二人貫一中邊一中各木二疋布一疋近仗軍士良人李春起等二人扈輦隊良人金大喆等七人內吹良人許成大等六人牽馬陪良人金光福邊二中各木二疋近仗軍士良人李春三等四人扈輦隊良人金世溫等九人內吹良人李宗瑞牽馬陪良人鄭光雲等三人貫一中近仗軍士良人金成大等十七人扈輦隊良人劉世喆等三十九人內吹良人申百秋等十人牽馬陪良人辛興起等十三人邊一中各木一疋
정조 12년 · 강
命守禦廳將士賞格木二十五同劃給
정조 12년 · 목
備局啓言守禦使金鍾秀本廳將士賞格木限三十同劃給下詢廟堂處分事爲請蒙允矣該廳事力旣甚凋殘筵稟請得亦多已例射軍木十同休番木十五同請令減價發賣以爲補用之地允之
정조 12년 · 강
命殺獄罪人崔驗孫以威逼律勘放
정조 12년 · 목
該曹啓言因李召史爲其夫崔驗孫獄事稱冤擊錚有論理議處之命矣取考文案則初覆檢實因以結項懸錄兩檢官跋辭皆以自縊論理矣以自縊之實因欲捧勒殺之自服則不但取服之爲難設使取服以此置辟有違於重檢驗嚴獄讞之道斷以威逼致死之律恐合法意敎以卿等之言甚當以威逼律勘放
정조 12년 · 강
知事宋載經上疏賜批
정조 12년 · 목
疏略曰臣本無似天官重任初何敢擬議而畏義怵分冒昧承當及夫政注之出瘡疣非一至有大僚請勘且以江都城役時犯用餉穀大臣請譴爲說嚴重噫臣待罪居留之初目見頹城敗牒不可一任抛置故旣始修擧生財沒策蓋本營各穀俱是軍餉而亦有名目之略殊者推移公用前有謬例故暫爲貸用以爲竣事之圖者誠萬不獲已而莫非臣處事疏闇之致乞賜鐫削仍治臣罪批以大臣筵奏出於尊國體勿辭行公
정조 12년 · 강
命壯勇營四等付料試射兵房主試
정조 12년 · 목
敎壯勇營曰本營四等付料試射無異國試不必傍照他營之例兵房主試堂上將官中一員受點眼同監試事定式施行
정조 12년 · 강
召見高原郡守柳相燁于重熙堂
정조 12년 · 목
敎曰北道差使員守令當日還下送仍命相燁入侍詢問本道年事飭諭以送
정조 12년 · 강
命兵曹中旬施賞規例依前擧行
정조 12년 · 목
該曹啓言取考本營中旬賞格前例則柳葉箭片箭各一巡騎蒭鞭蒭各一次合四技得中五矢以上分等施賞柳葉箭騎蒭沒技則別單書入閑良直赴殿試出身加資片箭雖沒技若無他技之添畫則以不滿五矢初不擧論於賞典又以鐵箭言之禁旅則三矢俱準一百五十步以上出身加資閑良直赴殿試而其外雖一百四十九步初無施賞之規事甚訝惑問于各營規式則一百二十步以上皆分等施賞而本營之獨無此規終涉斑駁片箭沒技一體別單書入鐵箭一百二十步以上依他營例分等施賞恐合均一之道何以爲之敎以係是創始之請下廟堂草記回啓○備局啓言本營中旬時片箭沒技之必待四技五矢以上鐵箭之必滿一百五十步後始許論賞視他營門雖似斑駁當初定式意皆有在久遠流來之規不可遽然變改依前擧行恐合事宜允之
정조 12년 · 강
命時囚李光遇定配分揀
정조 12년 · 목
因李光遇囚單子命考律勘放○該府啓言時囚罪人李光遇稅穀濫載罪依律文杖八十收贖告身盡行追奪平山府金郊驛徒二年定配敎以特軫念其家之意前此一犯再犯隨處分揀至有帶職還官之擧而今又有此所犯其律至於定配可謂無如何渠之莫念報效如彼僨誤者節節駭然然襲謬誤報與用意瞞報稍異依此律施行定配則分揀功區別減等
정조 12년 · 강
工曹判書權噵疏陳病狀仍請休致賜例批
정조 12년 · 강
同義禁李義行陳疏賜例批
정조 12년 · 목
疏略曰我殿下代聽之時臣適待罪西邑爲內司所構誣繼而臣子名登臺啓臣將隨而癈痼則惟聖明昭察之收用無礙向因目下言事論及故相而臣固悻妄語不知擇則惟聖明深恕之薄竄旋宥乃於年前再速彈簡前則關係至重後則在法罔赦而罰止削職及夫大僚筵請國法始行而到配之啓纔徹賜環之旨旋降乃者分可衛直與他較異不顧廉防束帶趨班不自意金吾兼衘又侈於負疣之身雖欲一向冒沒有除輒膺其於壞聖朝之禮防博當世之嗤點何哉伏乞亟命鐫削仍令勿復檢擬
정조 12년 · 강
以兪漢寧爲承旨前望也
정조 12년 · 강
命湖西軍布代捧依狀請施行
정조 12년 · 목
該監司洪檍狀啓今年綿農失稔峽野同然諸般軍布辦納無路而若欲擧一道仰請純錢則京司需用不可不念道內各邑中燕歧等二十三邑素以專尙花農之地容有措辦之路依前錢木參半上納洪州等三十一邑本非宜土之種以純錢代捧然後實惠可以下究軍民可以紓力請令廟堂稟旨分付敎曰所請極爲精詳何待回啓依狀請施行事令廟堂行會
정조 12년 · 강
承旨兪漢寧疏陳應避乞遞啓字踏下
정조 12년 · 강
重推慶尙監司金光默
정조 12년 · 목
因該監司狀啓敎曰狀辭極爲矛盾無以領略此狀啓下廟堂草記回啓備局啓言取見慶尙監司狀本則以爲卽見右道東堂文科初試榜目則三等第七人姓名觸犯肅廟御諱字雖不同音旣相似則儒生之妄錯試官之入錄俱甚駭然儒生姓名榜目狀啓後錄中不敢書錄掌試都事朴猷煥參試官金海府使羅忠佐熊川縣監李之英不察之失令攸司稟處云矣音雖相似字旣不同則古人名字亦多不避往在先朝有以此請改其名而或允或不允則遐土儒生不必深責試官論罪反涉未安而旣請之後不可無罰推考其人之單名雙名初不指論泛稱不敢書錄狀辭未免糢糊體段亦近屑越請該道臣推考允之敎以遐儒不必深責事旣登聞原榜目改名更爲修正上送事分付至於道伯擧措自以爲過於審愼而反不免欠敬狀本中措語字字駭然句句未安付之不審之失爲先從重推考該儒生則只言不敢書榜拔與不拔亦無皁白可乎此一款自本司亦爲各別責諭
정조 12년 · 강
推都總管廣陵君烻等
정조 12년 · 목
總府以更點誤打啓請當更衛將部將令該府處之禁漏官令攸司科治敎以卿等爲先推考○承旨李時秀啓言都總府草記中旣請衛將部將拿處則當以何如書入而直書敢啓大是做錯請當該總管推考從之
정조 12년 · 강
正言朴載淳上疏賜批
정조 12년 · 목
疏略曰臣以顚沛之蹤不以官職自居則規警之來詬辱之至何敢對卞而向來鄭昌聖事臨事恇怯當途奔竄難掩十視之目而臣之所論不過據實初無過中之言則大僚問備之請已是意慮之所不到至若昌聖對擧之章不思自引之義只肆反詈之說何其責人則明而責己則暗也只緣臣之人微言輕致此噂畓辱臺風而羞淸朝實非細故理宜懲毖唯竢斥退而紀綱所在刑政失當不能終嘿噫仙寢幸行御路宿治有司之職也而秋水乍生船艙不完鑾輿臨江龍舟未發此固前牒之所無方伯守令之臣初不堅緻於築堤終又稽忽於臨機事事怠慢節節狼狽此其罪豈可以善地薄竄有若微眚細愆而止哉臣謂行遣諸臣倂用極邊之竄斷不可已至於水原府使李祖源旣有都差員之名則豈容倖逭亦施當律宜矣批以首陳事何論遠近李祖源事伊日道臣狀啓旣不請罪大臣擧條亦無擧論以此觀之道路橋梁各有差員槪可推知不允
정조 12년 · 강
以金履正爲承旨前望也
정조 12년 · 강
飭備堂尹蓍東賓對毋敢懸病
정조 12년 · 목
敎曰備堂尹蓍東近日賓對一不進參如以兼管職務有召命始乃强赴寧有如許事體是無異於坐要飭敎此後更或懸病則不知分義也不識道理也國綱所在宜有重勘以此嚴飭
정조 12년 · 강
有政吏曹參判洪秉纉進
정조 12년 · 목
湖南伯徐龍輔因戶曹關辭瑞山郡致敗扶安縣稅船濫載守令現告以時縣監洪秉益指名馳啓該府啓請扶安縣監洪秉益拿來允之敎曰秋務方殷此時守令不可等待其勘律拿處守令改差今日政擇差與未下直守令明日辭朝○以安策爲副校理吳載純爲工曹判書金聖準爲興陽縣監李羽晉爲扶安縣監
정조 12년 · 강
太僕啓請御乘良馬燕市貿來
정조 12년 · 목
該寺啓言卽今御乘六望無一可合廣求京鄕尙未得近可者國內之無良馬推此可知曾於使行時付送價本於首譯往貿燕市而輒致狼狽徒費財力此無他譯官輩未必相馬又未必盡心故也溯考謄錄則使行時定送馬醫司僕極擇貿來多有可據之例今番使行中使馬醫司僕一人持厚價隨行限三四匹貿得以禮單馬及使臣賞馬窠充塡以來則別無弊端而首譯輩若不出力指揮則買賣之際不無齟齬之慮着實擧行之意請嚴飭首譯等處允之
정조 12년 · 강
兵曹進秋等賞試射入格別單
정조 12년 · 목
鐵箭一百五十步額外內禁衛出身李遇加資騎蒭沒技敎鍊官閑良沈公綽直赴殿試柳葉箭五矢片箭三矢騎蒭五矢鞭蒭六蒭計劃九矢以上兼司僕折衝朴恒淳等四人幷加資七矢以下綿布分等賜給鳥銃貫三中標下軍兼司僕鄭運大等八人三局前排軍兼司僕金二福等二人幷直赴殿試二中以下兼司僕帖及綿布分等賜給
정조 12년 · 강
副司直李洪載上疏賜批
정조 12년 · 목
疏略曰喉院寵授之命忽下於奉使在途之際驚惶震懍莫省攸措職名雖蒙恩遞資級尙今自如臣自有遭罹以來便成滓穢之蹤間有除命雖不免一二出膺或因嚴命之不敢逃遁或値閑司之無路呼籲是豈可已而不已哉今忽於爵秩愈進恩寵愈盛之後乃敢拋棄廉隅冒沒貪戀哉又有目下大難安之瑞臣在湖南時伏聞右道主試之臣以擧子之文句不滿格至有道臣狀罷之擧臣亦掌試之人也始乃驚顧取考所選試券則優等擧子亦有犯此科者彼則以管下獨被道臣之請譴而臣則倖免在朝家綜核之政已極乖當伏願亟命有司議臣當被之律至若被選試券則不可仍置監試初場一等第三人高時德特命拔去批以年前大臣擧條未必頒示外方況伊時違格拔去數人亦不過陳試於當年殿試遐儒無怪乎不聞知今番右相筵奏又在於開場日高時德事不允都事不但以此坐罷雖無申禁之朝令豈可混置高等不察甚矣爾則罷職
정조 12년 · 강
承旨金履正陳疏賜例批
정조 12년 · 목
疏略曰不意新除遽加於苫塊餘喘驚惶隕絕涕淚被面一謝恩命固是義分而疾病侵尋無計轉身乞賜特遞焉有懷必達臣子之至情況我儲君之讎爲昔日僚屬者必欲決死而討復之義尤當如何妖媼之斷乳必有主謀逆醫之用藥明有設計賊偉之不滿國言喧藉妖宇之顧瞻鞫葉輸款臣竊以謂鬼域莫測憂疑靡極營獄嚴囚曾有已例別設一犴於各該營獄之中姑先具格堅囚待用刑夬正王法斷不可已也
정조 12년 · 강
命擊錚人禹弘達照法勘處
정조 12년 · 목
該曹啓言擊錚人禹弘達原情辭緣指一決給事命下矣取考文案則尹家田畓家垈斥賣時禹弘達父聖準果爲居間而三日耕田及家垈以尹家之酬勞於渠永爲許給樣假作文書乃於十餘年後誣呈京兆倖以得訟把作已物則今年四月時田主呈于巡營行査本邑禹哥奸狀節節自服至於定配今此弘達變幻事實誣罔天聽不可勿施而止請照法勘處允之
정조 12년 · 강
命瑞蔥臺試射明日爲之
정조 12년 · 목
敎曰陵幸瑞蔥臺試射例以內試射兼行雖無試官磨鍊之事而今番則旣臨郊館試官自該房依例磨鍊應試之規不過衛內將士其數亦甚夥然春塘臺則分所諸處試取之故一日內畢試郊館則無以分試只以砲藝分設於洗馬坪事分付試官以五員別爲書入受點事分付又敎曰慕華館柳葉箭立四貫革洗馬坪鳥銃立五貫革差備官依此差出規矩則依宣傳官所傳口傳下敎擧行又敎曰明日慕華館擧動先後廂軍兵訓將率行幸時隨駕外馬步軍禁營步軍四哨都領隨駕禁軍亦以行幸隨駕外三番磨鍊事分付又敎曰明日動駕時只大臣備堂隨駕餘皆置之事分付○承旨李亨元啓言今此瑞蔥臺試射以親臨郊館磨鍊則不可無主掌官擧行之事請分付該曹使之差出從之○兵曹啓言今番陵幸時軍兵渡涉之際自多紛紜之慮先廂禁軍馬兵及後廂禁軍騎士待城門開先詣渡江似合事宜何以爲之乎命依此爲之
정조 12년 · 강
有政吏曹參判洪秉纉兵曹判書李文源進
정조 12년 · 목
敎曰總管中時帶閣職及刑曹堂上許遞今日政以在京無故人差出待下批牌招寶劍望筒修正以入○以李在簡爲分內局提調白師謹爲舒川郡守李聖圭爲都總管趙鼎鎭金載順爲副總管
정조 12년 · 강
命遣承旨詣平昌郡致祭于國舅郡夫人仍題祠版
정조 12년 · 목
原春監司李度默狀啓以爲臣謹以傳敎內辭意發關知委於該邑別遣褊裨擧行凡節與該郡守眼同相議平昌郡守李曾祐牒呈內本郡郡司之傍自前有祭廳數間頹毀已久將事無所每當行祀之時便同掃地之祭爲趁端陽節祀新建三間廳事丹艧之節姑未及始墻垣未築外門未設行祀之時每設紙榜初無祠版奉安之事本郡屯田中除出一結二十負零付之郡司每年收捧如干錢兩以備兩節祭需而不足之各種自官廳添助祭物品式修成册牒報而古蹟所記有三名日行祭之例而近來則只行於正朝端午平昌李姓多居境內而譜牒無稽世代莫卞國舅後孫終未推尋第當更爲知委廣加探問犀帶一片親爲陪來中路伏承追下關文不爲前進建祠始役以今二十九日擇定云本郡之爲趁節祀新建廳事事若先知誠甚可嘉第聞褊裨回告之言則材瓦結構非不精緻而所建三間只是二間廳半間退莫重享祀之廳因特敎新建則揆以事體不可如是草率因其前建添構一間廳半間退合爲四間半而仍施丹艧以美觀瞻之意分付墻垣從速修築外門及熟設廳卽爲構建事亦爲分付而傳敎中有別立一宇妥奉祠版之敎本郡行祀時每設紙榜初無祠版則似當依聖敎新造祠版以爲妥奉之地事體不輕有難擅斷恭俟處分屯田之每年收稅以備祀需便是位田至今行之而所捧之數至爲零星兩節祭需有所不足之數待祭品定式別爲磨鍊以公穀會減計料古之三節日行祀今變爲兩節日一節日之廢而不行未知在於何時而亦未知爲何節日今日之擧悉復古禮則行祀之節日亦將依古禮爲之抑當從近例爲之此亦恭俟處分而祭品成册詳細考閱則魚肉之需果菜之品多寡不均禮式有違從當細加講究更爲酌定國舅後孫則雖難推尋另爲探問之意更爲申飭始役旣在今二十九云完役日子則亦令前期馳報以爲狀聞之地敎曰觀此狀辭極爲詳悉該郡倅之新建祭廳趁端陽享祀者其誠甚可嘉卿之添建間半以備三間之制云者亦爲得宜依狀請爲之此無異於書院與鄕祠則以祠版代紙榜事有所據禮亦無妨待添建完役先以日字狀聞當令禮曹擇吉下送致祭日進去承旨仍爲題版後行祀以此知悉擧行位田見存之數不足於祭需自該邑助力揆以事體萬萬苟且待祭品酌定卿其更卽指一狀聞至於祭品務精不在多亦卽磨鍊開錄以聞三名日之今爲兩名日抑初因受敎而定式間又自下不遵式而然乎詳考可據文跡參以故老所傳三名日兩名日間從舊從近當否亦須具意見論理狀聞國舅後孫誠心採訪如有所知指名狀聞事回諭于東伯
정조 12년 · 강
命金海等三邑頹戶拔例接濟
정조 12년 · 목
慶尙監司金光默狀啓以爲金海等三邑民戶漂壓數爻今纔報來而壓死一名漂壓二百十八戶臣發遣褊裨恤典題給厚埋改構毋或小忽之意另加嚴飭敎曰金海等三邑頹戶至於此多道內各邑均有登熟之望而獨彼頹戶之受困殊甚矜惻卿其拔例接濟務盡懷保之方元恤典依例擧行事卽爲回諭
정조 12년 · 목
內閣以原任提學吳載純守宮閣臣受點而今方罷散中啓故有是命
정조 12년 · 목
該府以閔是祥趙台榮附過放送李勉齊申憙淵兪漢忠照律啓敎以如有功議各減一等又啓言勉齊憙淵竝功減一等各笞四十收贖附過還職漢忠功減一等杖九十收贖奪告身四等
정조 12년 · 강
備邊司以各部癘疫寢息
정조 12년 · 목
備局啓言卽見摘奸郞廳手本則病民爲二十九名病幕爲二十三處而秋涼已高癘氣快息所謂病民者亦皆已出場之類備郞摘奸自今日停止○賑恤廳啓言八月月終病幕病民時存之數東部病幕已盡撤入西部病幕一處病民二名南部病幕二十處病民二十二名北部病幕二處病民五名合病幕二十三處病民二十九名新幕造給舊幕添補空石七百十二立長木一百六十二箇網凡二十立蓋草一束半死亡二十八名恤典各布一疋錢一兩隨卽題給○慶尙監司金光默狀啓以爲尙州等二十四邑癘疫次第止息安東等三邑若干有之而不至死亡
정조 12년 · 강
左議政李性源陳箚賜批
정조 12년 · 목
箚略曰冒應匪據宜去不去漫無一事之報效徒積四方之譏議近日以來重臣臺臣之章左右拶逼應接不暇臣之所論者卽公穀之不先請而或云嶺海猶輕所惜者卽朝體之欠相敬而或云意慮不到尋常規警之言便欲盛氣相加名曰大臣見輕如此彈壓董正尙何論乎且臣於臺臣所請行遣諸臣加律事尤有悚蹙者伊日陪扈之班臣爲時任之首一職有曠皆臣之罪況因船艙之疏虞以致鑾蹕之停留而臣乃憒憒隨後始旣董飭不早末又論責不嚴使臺臣憂紀綱而慨刑政此實臣之罪也至於隋城倅卽臣至親若有罪倖逭則臣之循私屈法之罪益無所逃當律之施臣當先之矣伏乞亟解相職仍勘罪戾批以前江留疏語豈有別意臺臣所論亦何必深看卿之引以爲嫌千萬過中千萬不當安心入來仍參賓對仍命遣史官傳諭
정조 12년 · 목
領議政金致仁啓言頃因通禮禹禎圭疏陳册子嶺南布產邑以本色上納便否問于道伯狀聞後稟處事命下矣卽見該監司金光默狀啓則以爲咸陽居昌山淸安義四邑專尙麻農納布則易辦錢則難法典定貢亦是純布許令純布實是曠絕之恩至若陜川三嘉雖非從前納布之邑旣入疏論之中兩邑民情皆願納布一體定式實合便民之政請令廟堂稟旨分付云矣道臣狀辭如此則民情之同然可知況大同定貢本是麻布云四邑上納定以純布永爲恒式陜川三嘉民願旣與四邑同則不必以非自前納布之邑强令分之或布或錢一從其願似宜請以此分付詢于右相右相蔡濟恭曰道臣狀啓旣採民願首相覆奏亦合事宜依此許施好矣從之又啓言取見刑曹草記則以爲金川居民曹以慶等擊錚原情內渠等身役所納三軍門保來定式不過六斗而以十餘斗不能當六斗之納依年前長湍民人例以錢代納云令廟堂稟處爲辭矣畿甸外他道則不許變通者蓋以軍門無此保米則無以成樣故也請置之捧上時毋或如前過濫之意分付各該軍門從之又啓言金海明智島鹽利屬營門屬本府便否發關該道使之條列馳啓矣卽見該監司狀啓則以爲䔉倉之或屬別將或屬本府旋卽革罷竟付臣營者非直爲虛錄逋欠之端各營鎭各衙門之或廉價勒貿或無價橫奪有非別將本官所可禁遏歸屬臣營之後島民業作稍安於別將本官句管之時鹽民仍舊之請似或出此民情旣如此則恐莫如仍舊屬營之爲愈云矣今以道臣狀辭見之屬彼屬此便否昭然請依前擧行之意分付從之又啓言趙鎭宅情理矜惻自上俯燭不敢煩達而聞方過葬還配病勢沈篤不無生行死歸之慮云是尤愍然向來堂箚之時渠則晚到無所參論與鄭萬始無異而萬始則特命區別鎭宅則未免被謫處分似或不均合有參量之道矣敎以卿旣以趙鎭宅之不參聞無異於鄭萬始爲奏則區別之際一爲一否雖近斑駁而及其登筵迭奏也其中二三人元無指的侵逼之言而獨未蒙區別得無反涉於斑駁之嫌乎且此投竄之擧出於爲世道爲世臣之深長慮則鎭宅之情理非不可矜事實雖亦如許追後區別當乎否乎卿等各陳意見左議政李性源曰不但其情理可矜本事無所參論則宜有區別矣濟恭曰行遣諸人中趙鎭宅以情理之絕矜獨爲放還則不無斑駁之患矣今聞首相所奏不爲與聞旣與鄭萬始同則以此見原似不爲無名矣致仁曰臣之所奏非金爲其情理病勢也其無參聞於締箚之時者彼此唯均而罪則不同有關於朝家刑政故敢達矣敎以領相旣以不與聞有分明聞知者云到今大臣之言不可不信然則依爲之又啓言近來上言之弊猥屑轉甚堂陛之不嚴誠非細故此固臣等不能飭勵之罪而喉院亦不可無責自今四件事外凡係濫猥者令政院一一揀拔以杜法外希覬之習有不可已也濟恭曰近來人心澆濫倖門日滋雖可呈法曹可訴營邑之事必爲上言者尤屬不美第緣喉院拘於私囑不能牢却聖朝過於如傷或多許施所謂上言逐歲增加另飭政院苟非法式所許之事一竝拔去俾絕倖望斷不可已矣敎以更爲出擧條申飭政院濟恭啓言李斗三本罪之宜伏刑章俄已陳達其孫之敢爲上言固萬萬痛駭而上言中自稱則敢曰幼學斗三則敢稱枉死渠安敢放恣之至此乎若不嚴繩其可曰國有紀綱乎吏曹判書鄭昌順曰其上言之猥越不但自處幼學敢稱冤死而已末端辭語尤極無嚴至請廓揮乾斷隱然有仰請獨斷之意如渠孤雛逆孼輕蔑朝廷若是其無忌臣於回啓已請嚴處而此不可尋常處之敎以右相所奏然矣吏判言亦好渠何敢直請獨斷乎依卿等所奏各別嚴處○予曰李祖源事果何如致仁曰李祖源則雖是一路都差使員而其外有廣州楊州都差使員則容有參量之道矣濟恭曰御路若有頉處則一路都差使員可以當之而差員中旣有船艙名目則此罪船艙差員可當故臣等之不爲請罪者此也予曰道路橋梁各有差使員乎行副司直沈頤之曰道路橋梁各有所管之差員而此則異於船艙差員矣予曰臺疏批答雖不允而揆以國體爲其廉防不可無曲量之道矣卿等之意何如濟恭曰其在廉防不可不一遞顧今秋務方殷卽許遞改似好矣敎曰水原府使李祖源改差其代今日擬薦待下批當日辭朝○戶曹判書徐有隣啓言信蔘價區處事依下敎問議于領相家而左右相家則未及問議矣三大臣今旣登筵請下詢處之詢于大臣致仁曰信蔘價米已盡作錢入送江界云信使行期差退則不必以蔘徵捧又不可以錢逢授臣意則未及上納蔘價錢分付江界府別儲一庫典守之道自巡營另加約束犯手者繩以贜律擅貸者坐以重罪俾待來頭信使之行恐似得宜矣性源濟恭皆以爲以錢還捧儲留本府嚴其典守之法以待需用之時似好矣行司直金華鎭曰蔘料之久儲生蟲勢所必至今此信蔘之已捧者勿爲如前封置每以當年新捧鱗次換用則蠹傷之患非所可慮至若蔘價錢之旣散還斂恐致民情之繹騷儲留本邑難免官屬之虧欠臣意則每年貿蔘價之入送江界者例不下三萬四五千兩以此數年計減則似或爲公私兩便之道矣有隣曰江界事如是區處便同移施此則自當限年擧行而至於關西中山及關北道內卜定未及上納蔘之價本錢穀間亦令各其監營照數儲留以待來頭需用之時恐合事宜請一體分付從之又啓言時御所慶熙宮文昭殿碑閣以下各處所例於九月內奉審修改而有難循例爲之請追後擧行從之又啓言敗船拯劣米之待秋收捧翌年上納自是規例而外方營邑慢不董飭因循稽納事極可駭今則三南畿甸俱爲大登各年條拯劣與未拯米太一一收捧趁未凍上納至若漕運處則待明春添載上送之意請出擧條嚴飭諸道從之○惠廳堂上李在簡啓言近來各道漁鹽船稅頉報日至新現絕少歲入漸縮守令因循玩愒一任奸民之隱漏吏輩之舞弄事甚可駭今番式年改案之時海民休戚公稅加減全在於差員之勤慢檢船差員必以守令中綜核剛明者擇差一一査櫛改修都案趁限上送後發遣本廳郞廳抽栍摘奸如有執頉處當該守令各別重勘之意請預爲嚴飭從之○鄭昌順啓言頃因大臣所奏陵別檢如値承文參下苟簡之時姑以直長差出事定奪矣目今新榜尙未揀擇參下甚乏人此後別檢窠當以直長差代而事係官方故敢達矣從之○御營大將李柱國啓言中旬時鄕軍與待年軍初無應試之規而今番則隨駕待年軍及鄕軍使之一體應試而有謬例故敢此仰達矣中旬時一營所屬盡爲參試只別抄別武士騎士各色軍兵施賞入錄于賞單中諸將官與敎鍊官別軍官勸武軍官本廳軍官出身軍官等頒賞後初不入錄于賞單中此後則請一體書入詢于大臣致仁曰許多賞木之不爲上聞自下私施事涉未安一體入錄似宜矣從之性源曰臣意則本營謬例似有所以然矣濟恭曰故相臣李浣以訓將之任薦授故判書柳赫然及聞訓局設中旬而入格者多賞木比前倍加軍情頗欣欣歎曰柳赫然亦如是耶試才必峻考然後賞格不多賞格不多然後中旬數行中旬數行然後技藝精鍊今以慰悅之故賞木優加此不峻考之致從此中旬之法必多曠闕技藝之鍊必不如前云矣近日各營以材力之乏不設中旬已有年所此實將臣之所不可不知者也敎以卿言亦可謂知大體誠大臣之言矣○吏曹參判洪秉纉啓言臣於待罪松留時以餉米耗條中大米則不足於應下而豆太則有餘今當禾穀之登熟捧糴之時以豆太依準折量宜換作大米之意欲爲狀請而未果矣時留守亦又入侍下詢大臣後使之狀聞處之恐合事宜矣詢于大臣致仁曰準折換作有益無損恐合許施而擧條啓下則無所事乎時留守之更爲狀聞矣從之○總戎使趙心泰啓言臣營中旬當爲設行而賞格木限二十同措備然後可以施賞而臣營素乏木布儲留且値綿貴之時亦無貿備之道兵戶曹各軍門儲留中二十同姑先貸用追後貿償恐合事宜矣詢于大臣諸大臣皆以爲不過一時貸用其在共濟之義使之隨力相資未爲不可矣從之又啓言中旬賞格木貸用事雖已蒙允其所還報之道不可不及今拮據而臣營財力措辦甚艱臣營明年正月所受添餉條關西小米一千石若得預受趁今發賣推移取用則無損於添餉有補於賞木請下詢大臣處之詢于大臣諸大臣皆以爲無例之事恐不可許施敎以右相言出於深遠之慮依爲之
정조 12년 · 강
有政吏曹判書鄭昌順參判洪秉纉進
정조 12년 · 목
新除興陽縣監金聖準在外云命改差今日政擇差待下批當日辭朝○以洪繼善爲興陽縣監
정조 12년 · 강
以柳戇爲刑曹參判前望也金魯永爲水原府使備薦也
정조 12년 · 강
詣景慕宮行展拜禮
정조 12년 · 목
具翼善冠袞龍袍乘輿出協陽門由弘化門入逌瞻門至齋室門外降輿入齋室少頃詣版位行禮仍詣宮內奉審訖還齋室召見本宮提調尹塾出齋室門外乘輿出逌瞻門入弘化門由協陽門還內
정조 12년 · 목
以李敬養爲分副總管金喆淳爲泰陵參奉
정조 12년 · 강
大司成金載瓉上疏賜例批
정조 12년 · 목
疏略曰臣見帶譯院提擧之任而象譯之設科取人卽係國試堂上之齊會參考自是法典況日昨本院稟旨之批又有進去之敎則臣之未及周思徑先獨行雖緣試日已迫僚堂有病而跡涉擅便罪關違越乞被重勘仍念不備考官冒行科試有損國體且關後弊恐不可仍置其榜使科試重典緣臣而壞了也
정조 12년 · 강
領議政金致仁陳箚賜批
정조 12년 · 목
箚略曰臣於譯院科試事有不勝悚蹙者日昨本院提調變通時有備員開場之敎而新差提調吳載純又爲稱病終不進去俄頃之間再請變通懼在煩瀆不得已送言二提調金載瓉使之依近例開試卽此做錯已違於飭勵之聖意追伏聞伊日政院承下敎招致任譯申諭以備員之意云而臣則茫然不知未更稟旨不審之失無所逃誅況今赴試之提調引以爲咎則誤爲指揮罪實在臣伏乞亟降威譴批以譯院事毫無可引之端安心視事仍命遣史官傳諭
정조 12년 · 강
溫陵令崔昌國上疏賜批
정조 12년 · 목
疏略曰臣待罪寢郞竊有溯古牒而興感者噫嘻粵在丙寅惟我中宗大王曆數在躬謳歌咸屬固無待乎群下之翊戴而噫彼朴元宗等三臣凭恃微功眼無天地徒恤爲身之私計罔念母事之大義煽動危言做出奸謀使我端敬王后受册翌日蒼黃出宮玉度無瑕空送瑶華之日月桂魄長淪漫悲裳巖之朝暮七十年幽冤莫伸數百歲悲憤益深環東土含生久陷於無母之域者是誰之罪也先正臣金淨朴祥合辭抗章言未見採只切志士之恨曁我英宗大王已未因儒生金台南之陳疏上遵先志俯循群議追復顯册久屈之坤儀復圓祗奉太室未伸之輿論快從神人胥悅景命申休五十載巍蕩之治安知其不基於此也猗歟盛哉先大王復陵時垂涕下敎曰每想糟糠二字不覺痛心子孫私情已極感傷而雖以義理言之故相臣申琓以三勳之事只爲謀身之計云者可謂忠厚身奎追罪三功臣之說誠然矣爲人臣者豈有請廢國母者乎此等義理不明則後世爲國母者豈不難乎臣伏讀未半不勝飮泣而抑塞矣噫金淨朴祥比三賊於董曹謂之萬世罪人此乃千古直筆而至若申奎之疏斥三凶辭嚴義正縱以難愼之意未垂允兪之音斥凶徒扶倫彝之聖意溢於絲綸之間使天下萬世有以知三賊之罪不可逭也彼三賊者雖有翊戴之微勳而實負廢母之巨罪眞所謂功不揜過者則三賊之於端敬王后劇怨也讎賊也乃反列食於端敬之廟庭陟降肹蠁之際抑豈無慼慼而不自安者乎思之及此倍切痛惋恨不得手磔三賊以洩輿憤也仍伏念天尊地卑卑高以陳父天母地彝倫以敍彝倫者撑天地亘古今而不可一日泯者也坤位廢置專由於三賊之簸弄則徽號旣復之後宜施三凶之誅殛而不但誅殛之不加反令庭食之晏如王章久屈輿憤愈深惟我聖上淵鑑瀅澈鬼蜮自照其奸狀乾斷爀然魑魅莫逃其隱情而獨於三賊尙稽當施之律臣竊慨然噫三賊萬古之罪人也請罪三賊百世之公論也伏願穆然深思爀然英斷朴元宗成希顏柳順汀三凶追削其官撤去庭食以紓公共之憤伏念建陵必有碑自是國朝常典獨於本陵尙今闕焉玆豈非典禮之爲欠而事體之有損乎於戲偉哉先大王之遵遺志復陵號實是以聖繼聖之盛德大業也若無誌記休蹟永垂來世則臣恐年代寢遠之後有泯滅無傳之歎矣伏願亟令有司修擧闕典批以溫陵復位卽先大王盛德偉烈也伊時亦有下敎於廷臣者而三人者之未施黜享之擧聖意似在難愼年前故儒臣金亮行亦言此事於章疏當黜未黜奚特輿憤之所積菀予亦嘗所耿耿然先朝未遑之典有不敢輕決當問于大臣附陳本陵建碑事先朝已有受敎各陵未及建碑處皆命次第竪立而陵寢數處外姑未擧行其事實委折許令該曹詳考文蹟議大臣稟處爾以本陵之官有所條陳其心可取其誠可嘉矣
정조 12년 · 강
行抄啓文臣課試試官李秉模金載瓉
정조 12년 · 목
御題抄啓文臣題名錄序前校理李書九三下居首
정조 12년 · 강
御營廳守禦廳進中旬試才入格別單
정조 12년 · 목
御廳別單鐵箭一百五十步以上別武士嘉善金孝一等三人竝加資別軍官閑良孫敬義等二人竝直赴殿試鳥銃貫三中別破陳金萬仲等十人竝直赴殿試其餘各技入格諸將官以下各色軍兵等木布及兼司僕帖分等施賞○守廳別單鐵箭一百五十步以上敎鍊官出身王道源等二人竝加資鳥銃貫三中巡令手崔國柱等八人竝直赴殿試其餘木布分等施賞
정조 12년 · 강
命總廳餉穀停退條依狀請收捧
정조 12년 · 목
備邊司啓言卽見總戎使趙心泰狀本以爲本廳餉穀各年停退及戶曹貸去數甚夥多昔之五萬二千石今爲二萬七千餘包逐年耗縮誠非細憂就其中壬寅丙午兩年條九千六十石零爲先收捧爲辭矣當此畿農豐稔之時收捧餉穀在所不已今此分排數亦不多請依狀辭另飭準捧允之
정조 12년 · 강
命皇甫淵等上言依大臣議施行
정조 12년 · 목
吏曹啓言因梁山幼學皇甫淵上言議于時原任大臣則領議政金致仁以爲皇甫仁金宗瑞復官時先臣以仁之子錫宗瑞之子承珪等同時死事宜一體伸復累陳於箚奏矣承珪則復官已久而錫未蒙一視之典依承珪例詳考文蹟而處之恐爲得宜云領府事鄭存謙判府事徐命善領敦寧洪樂性判府事李福源金熤病不收議判府事李在協以爲故參判皇甫錫兄弟之復官宜無持難之事云判府事兪彥鎬以爲兄弟同時死事愍恤之典宜無父子之異同云左議政李性源以爲父死於忠子死於孝愍恤之典宜無異同云右議政蔡濟恭以爲朝家旣於忠定復官贈諡矣於其子之孝何可遲疑云請上裁從之又啓言因前虞候白鳳麟上言議于時任大臣則領議政金致仁以爲辛壬冤死諸人前後褒贈殆無餘感而獨於白▣尙闕一視之典者特以其地處之卑微故耳況其被拿之初抗言不屈竟殞其命特令超階贈職以勸來後恐不至於過濫云左議政李性源以爲壬寅冤死諸人遍蒙褒恤鳳麟之引例祈請似不至踰濫一體贈官宜在可許云右議政蔡濟恭以爲辛壬冤死之人皆蒙贈典鳳麟之援以爲請在所固然何必以子孫于恩歸之瀆屑而止乎云請上裁從之又啓言因咸平幼學李養馥上言議于時原任大臣則領議政金致仁以爲臣於昨年引昔年傳聞及乙丑審理使書啓以爲其所鳴冤雖非全誣事在久遠罪關隄防不敢臆對云云其後旣無可據公案區區微見前後無異云領府事鄭存謙判府事徐命善領敦寧洪樂性判府事李福源金熤病未收議判府事李在協以爲斗三事臣於筵席已陳其子孫上言之萬萬無嚴無容更議云判府事兪彥鎬以爲斗三事乙丑審理使書啓許多論列中初見賊關旋下諺帖曉諭逆順一款衆目所視若爾則其心可原況故重臣李台重身居其鄕灼知其事極口稱冤云其所鳴冤無足爲怪然事在久遠罪係重大不敢臆對云左議政李性源以爲書目比原狀雖間著銜與傳關無異而年久之後乃以悲風私祭等謊說敢生嘗試之計誠極無嚴云右議政蔡濟恭以爲斗三伏法由於報辭之書大元帥三字臣則知稱賊關爲大元帥關文者爲逆賊而已餘外辭說不當更論云請上裁從之
정조 12년 · 강
遣承旨詣受香所奉審摘奸
정조 12년 · 목
訓將徐有大以南廟獻官出去總使趙心泰以東廟獻官出去敎曰獻官仍佩往來訓將則都提調兼察總使則守使兼察捕將則前大將李漢泰權察幷牌招聽傳敎或從事官發牌聽傳敎
정조 12년 · 강
刑曹參判柳戇陳疏辭職賜例批
정조 12년 · 목
疏略曰臣之向來遭罹實非人臣之所忍聞者縮伏訟愆今至九年前後疏啓之批曲賜昭晣末稍薄竄之典旋命蕩滌闔門感泣只緣有罪未勘進身無路三年庭內之班一未能隨參臣分虧矣人理絕矣又況近年以來亂逆層生榮德二凶萬古所無之元惡而未施肆市之律窮天地亘古今所未有之極逆大憝接踵而發只行跪斬之典尙稽适雲之律(刀削)醫媼之竟靳覈斷以致賊帥之潛謀稱兵偉宇之綢繆肆凶而臣獨罪蟄江外不敢相隨於沐浴之列忍憤茹痛生不如死不自意誤恩荐加中樞寵除逈出格外總管榮銜便蕃繼下臣感激惶隕天牌之下▣蹶趨肅曾未幾何秋官佐貳之命又下不顧傍觀之嗤笑未免一例而承膺殆若不識羞恥者然臣情到此吁亦慼矣伏乞亟許鐫削
정조 12년 · 목
以朴興福爲厚陵令
정조 12년 · 강
命擊鼓人具彝錫令攸司推問科治
정조 12년 · 목
兵曹啓言今日開門時具彝錫爲名人持幼學號牌冒着冠服攔入闕中擊鼓於閤門之外莫重闕門有此無前之擧臣方惶懍待罪而本曹入直郞廳及當該守門將爲先汰去請令該府拿問處之彝錫出付攸司嚴覈得情允之敎以卿則勿待罪○政院啓言有一人具冠服擊鼓於閤門搜見號牌則幼學具彝錫云冒着冠服已極叵測而閤門擊鼓尤爲驚駭兵曹入直堂郞及當該守門將所當重勘何以爲之敎曰雖曰前銜無職而假着已極駭然在前擊錚則雖於閤外爲之廢錚復鼓之後攔入閤外尤萬萬駭然擊鼓人具彝錫依兵曹草記令攸司推問科罪旣着冠帶則無怪其難辨而況此騎堂豈有歇後於門禁而然然後弊所在不可無飭入直堂上禁推郞官爲先汰去令該府拿問重勘以徵日後○因兵曹參知柳誼禁推傳旨敎以不應爲公律勘放
정조 12년 · 강
以尹敬喆爲草溪郡守口傳也
정조 12년 · 목
慶尙監司金光默狀啓以爲草溪郡守李廷範爲其妻娚圖試擦籍添書使之赴試者萬萬駭然爲先罷黜其罪狀請令攸司稟處敎曰鄕試亦國試凡有弄奸自有科場之律而況以守宰作此奸謀所當拿致王府嚴訊取服如律勘斷而姑非其時爲先令該府以科場用情之律照勘刑推則待用刑擧行事分付又敎曰草溪郡守之代口傳擇差仍令待下批明日辭朝
정조 12년 · 강
溫陵建碑命待明春擇吉擧行
정조 12년 · 목
禮曹啓言各陵未及建碑委折依聖敎詳考文蹟議于大臣則領議政金致仁以爲陵寢建碑旣有先朝受敎至今遷就特緣未遑顧今寒事漸催待明春擧行而續續設廳不無弊端三陵碑役一時幷始次第竪建恐爲得宜云左議政李性源以爲各陵寢建碑之命寔出於先朝追遠之聖孝而三陵之尙未竪建特因未遑令有司相時擧行恐不可已云右議政蔡濟恭以爲先朝受敎亶出於尊奉寢園之孝而有司之臣至今因循未安則甚矣自明年經紀物力費數年次第奉行似爲得當云領府事鄭存謙判府事徐命善領敦寧洪樂性判府事李福源病未收議判府事金熤以爲三陵建碑旣有先朝成命則尙未擧行恐不可又復因循云判府事李在恊以爲三陵之尙未竪碑特因未遑而然及今經紀次第擧行在所不已云判府事兪彦鎬以爲溫陵建碑已有先朝成命及今擧行恐不可已云謹考臣曹庚寅閏五月謄錄則各陵寢未及竪碑貞陵思陵恭陵順陵溫陵而其時有先東二陵次西三陵次第擧行之敎故五陵設廳之意草記入啓又有待秋擧行之敎而同年九月因特敎貞陵先爲擧行辛卯九月又因特敎思陵立碑而西三陵則至今尙未建竪矣諸大臣之意如此請上裁敎曰大臣諸議大體純同而或云一時竝始爲可或云經紀財力次第始役爲可卿曹與度支更加商度事勢財力指一入侍稟處仍召見禮曹判書李在簡戶曹判書徐有隣于重熙堂在簡啓言西三陵碑役旣有先朝受敎事當一體竪建冬節不遠待明春次次設廳擧行而年前弘陵永陵碑石改竪時有不設廳令道臣擧行之例恭俟上裁而至於財力等節戶判可以仰達矣有隣啓言三陵碑役一時營始不無相値之慮依禮判所奏待明春次次擧行恐合事宜矣敎曰設都監之弊已自先朝軫念碑閣之役或命戶禮工三曺堂郞董役或命度支專當已例不一年前弘陵碑永陵碑追改追建也其時兵判以監董堂上在京監刻與道伯地方官眼同建閣竪碑今亦依此例勿設都監而碑石則自度支從便經紀建閣等事道伯地方官專管前面及陰記當親撰親書令內閣臨時稟旨始役日子從便觀勢擇入不必一時竝擧以爲次次擧行之地先自溫陵待開春擇吉爲之事分付有隣又啓言日前筵中行司直金華鎭以江界未貿納信蔘價仍留民間作爲年例貿蔘之需事陳達此雖從便之意許多錢貨留付民間不無爲弊之端臣意則終不如捧置官庫每年例貿蔘價米勿爲作錢區劃以此次次計給事甚便當領相之意亦如此故仰達矣從之
정조 12년 · 강
以鄭大容爲北關慰諭御史
정조 12년 · 목
咸鏡監司李崇祜狀啓以爲本道災實臣於巡行自安邊至吉州則親自審察深遠處則發遣親裨一一遍審則南界數邑不至太甚文高以北漸益災荒至利端又加一層踰磨天入北界則又倍簁焉鏡明源穩去益孔慘而至於慶興其爲赤地尤是挽近所無就其中十分詳察强分三等開錄于後本道穀簿屢經蕩減殆不成樣而開春還分比常年加厚然後民可得活邑邑等訴皆以趁今嶺南之登稔請得浦項之船粟而鯨波遠輸事極重難故臣皆嚴斥北農之歉旣甚於南則北民之望亦在南關之穀而較量穀總人口南穀半不及於北關只令南北兩關各自另督新還期於準捧以資嗣歲而本色準捧斷無其望折米代納自有已例竝與數條蠲恤之政依後錄仰請至於賙濟之策若不預爲措劃則恐有後時之歎參互已例別具狀聞以俟處分請令廟堂稟旨分付尤甚慶興鏡城慶源明川富寧穩城會寧吉州端川利城之次鍾城甲山北靑洪原咸興定平永興高原文川德原安邊稍實長津三水茂山一元還餉交濟各穀尤甚邑三分一之次及稍實邑之尤甚社四分一代捧粟農則殆近絕種尤甚邑三分二之次及稍實邑之尤甚社竝折半代捧以廣納路待明秋還作本色一鏡城以北內寺奴貢米萬無徵捧之望稍實邑外幷許限明秋停退一各邑穀簿間多不均分賙分還時將不無絕巡之邑各就近邑元軍餉交濟穀稍裕處參酌移劃從便補給分留狀啓時從實入錄之地一荒政莫大於不擾民來春籍單依已例退捧於麥秋後磨勘於歲前璿源錄忠贊忠翊衛單子退行於後式年軍兵歲抄文書及凡諸式年應改案者請幷許退行於秋成一交濟久置條例皆通一邑分給故山社之民或於數日程來受計其往返輒費四五日貰牛裏糧固飢困之民尤爲可悶故設賑時輒有附近倉移納之例今年則經宿以上社里姑納於各其倉以紓一分民力待明秋還納於交濟倉一明川以南進捧吏往來時例以民結資送其弊不些今年則姑許停止一道內流配罪人甚多主客俱困北關已蒙移配之澤而南開亦多可悶處限明秋尤甚之次邑京司與各道罪人勿定配所一推奴徵債限明秋防禁又狀啓以爲道內尤甚邑開賑不容少緩而之次邑則或有通一境不可不賑者或有社里之可以抄救者賑與救急名雖殊而實則同今年民事因於麥荒至秋又無遺穧故目今已不無浮黃之色差過數月勢將相率塡溝其所拯救莫及於冬月歲前分賑旣是法外臣當與守宰相議措置參以營賑等穀精抄排巡限歲前方便接濟歲後則將依例擧行而飢口未抄之前旣未的知多寡則賑穀容入實難硬定仰請而若不趁早變通將有後時之歎故務從精約排定穀數以請其他已例之可遵者亦幷條列以聞請幷令廟堂稟旨分付一交濟散在條當年耗及三衙門當年耗中折米限五千石備局句管私賑穀折米一萬石特爲許劃以爲無土飢民白給救活之資一臣營當年月課及兵營句管各邑月課依已例移補賑資一空名帖亦依已例各項帖文限一千張成下以爲補賑之地一臣營所在官船稅錢無他需用每當賑歲請得貿鹽今亦以七百兩分俵以爲飢民鹽醬之資敎曰北道年分狀啓戶判就往大臣家一一詳議雖至晩暮各錄意見與原狀啓持入宰臣旣經該道使事備堂李在學亦令同往大臣家問議後來待○有司堂上徐有隣備局堂上李在學問議後來待召見于重熙堂有隣啓言咸鏡監司李崇祜災實分等及賑穀請劃狀啓依下敎就議于諸大臣則領議政金致仁以爲北伯分等及所請諸條極其精約分等依狀請許施元還餉交濟各穀分數代捧事鏡城以北內寺奴貢限明秋停退事元軍餉交濟穀從附近參酌移劃事籍單退捧於麥秋後璿源錄以下單子退行於後式年軍兵歲抄及式年應改案者退行於秋成後事交濟久置條經宿里社各其倉捧留事明川以南進捧吏姑停事北關已蒙移配之澤而南關尤甚之次邑京外勿定配所事推奴徵債限明秋除禁事及交濟散在條三衙門當年耗折米限五千石備局句管私賑穀折米限一萬石許劃賑資事本營當年月課及兵營句管各邑月課依已例補賑事本營所在官船稅錢七百兩貿鹽事幷依施空名帖一千張稍過限八百張成送爲宜云左議政李性源以爲北伯年分狀啓極其精約民事之姑不至於目下遑急之狀可以領略比之當初所聞所請賑穀折米一萬五千石要當爲皮雜穀四萬石內外南北關飢民之以此穀救活有不敢知而道臣所請必有料量依狀請許施其餘所請諸條件件得當竝許準施云右議政蔡濟恭以爲北伯所請諸條果爲精約竝依狀辭許施空名帖二百張亦不必靳持一體許施似合事宜云矣敎曰三相意見別無參差道伯所請亦甚精的竝依狀請施行仍以此意卽爲行會又啓言北關監賑之臣差遣當否及使與御史間以何品差遣當否依下敎問議于諸大臣則領議政金致仁以爲一道賑事旣已專委道臣則北關之別爲差遣或不無令出多門之慮故當初淺見以不必差遣爲宜矣日前賓對僚相之議多主差遣而利害便否未能的知則亦不敢自信已見以恭俟上裁仰達而如或必爲差遣則前後已例皆是御史使名則出於一次特敎今番亦以御史另擇差遣恐合事宜云左議政李性源以爲巡營之於六鎭不但道里絕遠間以數三峻極之嶺凡係大小關牒往復動費一月饑民賙救當如救焚拯溺不可時日差過故曾於筵席以監賑御史事屢經陳白日前賓對退出後亦有相議於首相者苟得其人些少廚傳之弊有不可顧今亦別無他見以御史另擇差遣恐合事宜云右議政蔡濟恭以爲賑飢一事時日以爭而北關距巡營絕遠列邑往復必有緩不及之歎別遣監賑在所不已故日前賓對已有所仰達者矣至於使與御史當否毋論堂上堂下惟人是擇品秩高下恐不必較計云矣敎曰苟益於慰民情奠民居廚傳之弊令多之慮顧何必商量以北關慰諭御史差遣爲定而歲前救活難於歲後云從近發送稍待賑政就緖復命先以此意行會該道使列邑守宰知所警愓各自殫勵○敎曰北道慰諭御史直閣鄭大容差下齎去事月令廟堂參考磨鍊以啓
정조 12년 · 강
命北伯李崇祜狀請諸條依回啓施行
정조 12년 · 목
備局啓言咸鏡監司李崇祜狀啓以爲本道民弊之切急者條陳於下請令廟堂稟處矣其一咸興中嶺堡設鎭時定以壯砲二哨隨率一百二十名而軍皆充定於黃草嶺之西矣乙巳以後黃草嶺以西土地人民竝付長津則中嶺軍丁無可塡代之民長津旣邑則中嶺已屬內地且以軍總言之長津之前日二哨今增爲四哨雖減中嶺之一哨通較前總猶有一哨之增加中嶺軍三百九十名中減其壯砲一哨則旣無損於關防庶有效於民瘼該堡又有別隊名色已經將校不入軍伍者殆近百名凡民之視壯砲則如避死地而此等役則多欲依歸今若以別隊仍作別隨率限以百二十名無所收斂只用於鍊武應變之時與元隨率百二十名分爲左右隊軍官則軍額無減民情樂趨事也長津旣作府治中嶺便屬內地壯砲一哨之減額別無疏虞之慮且以長津增置之二哨較諸中嶺所減之一哨則總計軍總有增無減黃草嶺以西竝付長津之後軍丁塡代之難果如狀辭依請施行實爲便當而至若隊名色之仍作別隨率除其收斂以備緩急事則不過軍名之換改可知民情之樂赴一體許施亦合事宜其一內奴婢應役之偏重非比他道兩本宮供役中海尺奴所納尤爲倍簁諸邑中利城富寧流亡漸多而所納如前莫重之需實無蠲減之路矣各邑奴婢成册以雙生與侍丁懸頉者發關列邑査得果多而太半是頭目輩私斂以用者本宮應役之可矜如此若以此移補於元奴婢依保人例助其所供若有貢額見縮之時則陞實塡代各鎭堡以其無奴婢請劃者雖多而不敢續續上聞亦以此酌量許之則貢納無虧損之慮渠輩有支保之喜事也奴婢應役之䌓重每勤聖念之悶惻而本宮供役又是奴婢中偏重之役矣今此査得數旣夥多比總以後有難增減則與其消瀜於頭目輩私斂使之助力於海尺奴所供及其貢額見縮之時俾作陞實塡代之資各鎭堡奴婢之不可不劃處道臣亦於此査得中酌量許劃則可無每每煩徹之患彼此無礙公私兩便竝爲依所請施行云査得之爲幾名依保人例助力之爲幾名餘數之爲幾名修成册報本司各鎭堡區劃時雖不狀聞每於劃給後亦令枚報其一凡諸還穀耗條會錄戶曹除給本官之規當一從大典而通編戶典曰本曹穀每石耗一斗五升內本曹會錄一升五合而元會付三千石以上邑每石耗常平會錄三升五合六千石以上六升萬石以上八升五合除給本官未滿三千石以下只錄本曹諸道皆依此擧行而本道則元會付之未滿千石者亦皆會錄於常平廳而會錄之數或多或少邑各不同此或由最初磨勘時該邑穀數適多故依分數會錄之致到今穀縮之後當以見在穀數區別會錄今若一從大典施行則在該廳雖失數百包穀而其爲事面之得當糴法之示嚴所得大矣大抵還耗會錄之法自有通編所載本道各邑之或多或少邑各不同誠極可訝而狀辭所謂最初磨勘時該邑穀數適多之致云者勢或然矣該廳雖有所失旣已登聞之後不可不釐正自今年一依法典施行之意請分付敎曰三條所請俱有所據卿等回啓亦言其當施竝依回啓施行而其中奴婢一事如是救弊固好矣或有因此一分貽弊之端此責在道伯此意措辭申飭
정조 12년 · 강
配擊鼓罪人具彝錫于豊川府
정조 12년 · 목
刑曹啓言彝錫推問則以爲渠以前參奉爲先世山訟冒犯此境而號牌則乃是幼學時號牌云所當更加嚴覈而旣是朝官請移義禁府允之○禁府以彝錫杖一百收贖告身盡行追奪豊川府都三年定配啓敎以如有功議各減一等
정조 12년 · 강
三陵建碑命自度支拮據財力推擇日字
정조 12년 · 목
敎曰昨聞有司堂上回奏之言領相以三陵碑閣役事之次第始役以致賞典之頻施有近於濫屑之慮爲言云此言亦好無論明春明秋令度支拮據三處碑閣財力後以日子何間推擇草記稟旨事分付
정조 12년 · 강
備局以湖西關西災實分等回啓
정조 12년 · 목
備邊司啓言忠淸監司洪檍分等狀啓以爲牙山等八邑置之之次永春等四十六邑置之稍實仍以爲事目災一千七十結外不足三千三百一結五十負三束特許加劃後錄諸條請令廟堂稟旨分付矣其一牙山貢津倉所屬七邑大同田稅同爲裝載事曾有惠廳行會而難於一時竝督明春則姑令依前擧行事也其一癸未移轉江都米盡是舊逋該府雖以某穀物代劃移文而非可擅便依前仍留待明年擧行事也其一行營軍餉朱分俵各邑者遠地轉運民弊不貲姑許仍留待明秋輸納本倉事也其一推奴徵債限明秋防塞事也分等依狀請施行本道年事雖不全無災頉大體論之通一道均豐而加請災結三千三百餘結稍過所料竝與元劃災準四千結許劃以爲酌量分排一一均俵之地牙山貢津倉所屬七邑大同裝發依前擧行事癸卯行會之後一未遵行誠甚未安而稅大同收捧自有前後之別則該道之每以爲請出於事勢之不得不然今姑依所請施行江都米依前仍留事本米名色雖在舊逋旣貸不還終涉未安江都事勢亦不可不念沒數輸送雖似爲難舊還分排時此米亦當在收捧之中且其元數不過爲千餘石限折半先爲運納其餘則許令仍留待明年擧行行營軍餉米仍留各該邑事目下民弊雖曰不貲餉穀事體本自嚴重如此登稔之歲又復因循則將無本倉輸納之日決不可更爲許留使之另飭各該邑趁時輸納推奴徵債限明秋防禁事請依施敎曰江都米事去癸未殆近卅載雖非舊逋寧或見存況代劃一款亦云不敢擅便則到今督捧事勢似難今番則依狀請施行此後代劃則指一知委俾無如前因循之弊又啓言平安監司金履素分等狀啓以爲江界等七邑置之尤甚義州等十二邑置之之次平壤等二十三邑置之稍實仍以爲後祿諸條竝請令廟堂稟旨分付矣其一新舊還竝督災民事勢誠多難支之慮尤甚邑鎭及之次邑鎭尤甚面里舊還特許停捧事也其一各邑鎭還穀之流來代捧者昨年因備局關限五年還作本色而今年則黍粟告歉米還之本色畢捧其勢誠難尤甚邑鎭限折半之次邑鎭限三分一以相當穀準折代捧事也其一尤甚邑限明年勿定配所事也其一推奴徵債限明秋防塞事也本道以田多畓少之地今年雨水支離至若邊峽之各穀未免俱損其所分等儘有斟量依狀請施行尤甚邑鎭及之次邑鎭尤甚面里舊還停退事想其民情新舊還竝督之難恐非過語不必靳持特爲許施而面里區別之際虛實易蒙奸僞多端若非守令親執照檢實惠將無以下究以此意嚴飭道臣愓意擧行尤甚邑鎭及之次邑鎭還穀代捧事本道代捧之謬例便成積痼之巨瘼有難容易許施而今此所請旣異於通一道代捧則亦不可一切防塞而分數稍過尤甚邑鎭限三分一之次邑鎭限四分一以相當穀準折許施待明年還作本色尤甚邑勿定配所事及推奴徵債限明秋防塞事竝請依施敎曰觀於前後狀辭參以分等啓語本道農形槪可領略尤甚邑鎭如不別般周恤別般蠲免民之得免顚連未可必尤甚面里中新還最難捧民戶三分一特許停退自本司將此批旨措辭行會令道伯謄關嚴飭守宰雖一夫一婦有不得其所之患似此守宰自有隨現重繩之道莫曰京師舅越王化未洎苟欲考其勤慢豈無按廉之歧乎目今又安知無衣繡之虎狎其境臨其傍乎各邑守宰雖欲放心其可得乎亦令一體嚴飭向於北伯狀啓亦有回諭者守宰中不堪任者莫如早卽論罷之爲懲他而勵後本道尤甚邑亦奚異是其中不堪任之人須卽狀聞事分付
정조 12년 · 목
敎曰同文彙考今旣印進自此事大交隣文字之公私散逸者得以蒐羅會統且況每式年編次卽金石之典幾百年未遑之事始能修明諸臣校正監印之勞不可無嘉奬校正堂上吏曹判書鄭昌順大豹皮一令賜給前判書洪良浩咸鏡監司李崇祜或有故或外遷俱未見完工竝勿論監印堂上吏曹判書鄭昌順行副司直李在學各半熟馬一匹賜給原春監司李度默臾馬一匹賜給郎廳校書校理成大中已經四品右職調用校正譯官玄啓桓金倫瑞效勞不些竝加資崔杞齡令本衙門草記論賞寫字官計士唱準員役工匠等參考大典通編監印時賞典令該曹分等施賞六十卷巨秩事功速就可知其效勞其中最效勞唱準特爲加資
정조 12년 · 강
有政吏曹判書鄭昌順參判洪秉▣兵曹判書李文源進